31983R0095
L 014/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 95/83 AL COMISIEI
din 17 ianuarie 1983
de modificare a Regulamentului (CEE) nr. 3303/82 în ceea ce privește unii coeficienți care se aplică produselor lactate încorporate în furajele combinate
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 974/71 al Consiliului din 12 mai 1971 privind anumite măsuri de politică de conjunctură care trebuie adoptate în sectorul agricol ca urmare a măririi temporare a marjelor de fluctuație a monedelor anumitor state membre (1), astfel cum a fost modificat ultima dată prin Regulamentul (CEE) nr. 3439/82 (2), în special articolul 6,
întrucât sumele monetare compensatorii instituite de Regulamentul (CEE) nr. 974/71 au fost stabilite de Regulamentul (CEE) nr. 1235/82 al Comisiei (3), astfel cum a fost modificat ultima dată prin Regulamentul (CEE) nr. 88/83 (4);
întrucât Regulamentul (CEE) nr. 3303/82 al Comisiei (5) a înlocuit, de la 20 decembrie 1982, coeficienții pentru laptele praf degresat sau pentru alimentația animalelor ce conține lapte praf degresat care a fost comercializat în condițiile speciale prevăzute în Regulamentele (CEE) nr. 368/77 (6) și (CEE) nr. 443/77 (7) ale Comisiei, astfel cum au fost modificate ultima dată prin Regulamentul (CEE) nr. 85/83 (8), dată fiind modificarea semnificativă a prețului de vânzare a laptelui praf degresat, survenită la 3 noiembrie 1982; întrucât anumite cantități de lapte praf degresat achiziționate înainte de această dată și depozitată în antrepozite îndepărtate nu a putut fi transportată până la 20 decembrie 1982;
întrucât, pentru aceste cantități, trebuie prevăzută o dispoziție prin care comercianții să poată beneficia, în anumite condiții și la cerere, de coeficienții anteriori;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor și a Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
La articolul 1 din Regulamentul (CEE) nr. 3303/82 se adaugă următorul punct:
„3.
Cu toate acestea, coeficienții de 0,30 și, respectiv, 0,53 se mai pot aplica, la cererea comerciantului, cantităților de produse pentru care se face dovada că laptele praf degresat a fost cumpărat înainte de 3 noiembrie 1982.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 20 decembrie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 ianuarie 1983.